ไฟแนนซ์ทูเดย์
วันนี้ วิญญู ไชยวรรณ กรรมการ ธนาคารไทยเครดิตเพื่อรายย่อย จะเปิดใจเรื่องโครงสร้างใหม่ของธนาคาร หลังกองทุนต่างชาติเข้าถือหุ้น โปรดติดตาม
31 ต.ค. 2555

วันนี้ วิญญู ไชยวรรณ กรรมการ ธนาคารไทยเครดิตเพื่อรายย่อย จะเปิดใจเรื่องโครงสร้างใหม่ของธนาคาร หลังกองทุนต่างชาติเข้าถือหุ้น โปรดติดตาม
วิญญู คนนี้เป็นบุตรชายของ เจ้าสัว “วานิช ไชยวรรณ” ผู้ก่อตั้งบริษัท ไทยประกันชีวิต บริษัทประกันชั้นนำของคนไทย ที่อยู่ยั้งยืนยงมาหลายสิบปี




 
อาณาจักรไทยประกันชีวิตนั้น ขณะนี้ได้ ไชย ไชยวรรณ บุตรชายคนโตเป็นผู้ดูแลอย่างชัดเจนแล้ว ส่วนอาณาจักรธนาคารและอื่นๆ นั้น เจ้าสัววานิช มอบให้บุตรชายคนนี้ดูแล 
และตามสไตล์ของไทยประกันชีวิตคือ โลว์โพรไฟล์ แต่ไฮโพรฟิต 
...ใครไปกรุงย่างกุ้งที่เมียนมาร์ เจอ “โรงแรมชาเทรียม โฮเต็ล แอนด์ เรสซิเดนซ์” ชื่อเหมือนโรงแรมชั้นนำในไทย อย่าแปลกใจ เพราะโรงแรมแห่งนี้เป็นของ ชาลี โสภณพนิช บุตรชายคนเล็กของบอส ชาตรี โสภณพนิช ประธานกรรมการธนาคารกรุงเทพ ที่สยายปีกทำอสังหาริมทรัพย์ข้ามชาติ โรงแรมที่นี่ทำเลดี มองเห็นเจดีย์ชเวดากองได้อย่างงดงาม
...แบงก์ชาติเตือนแล้วเตือนอีกเรื่องหนี้ครัวเรือน หนี้รายย่อยส่วนบุคคล ที่มีแนวโน้มผิดนัดชำระมากขึ้น นี่เป็นการส่งสัญญาณว่าเศรษฐกิจระดับครัวเรือนไม่ได้ดีจริงเหมือนตัวเลขเศรษฐกิจที่เสกออกมาให้สวยหรูดูดี แม้แบงก์ชาติจะยืนยันว่าไม่น่าห่วง แต่ ช.ชดา ว่าน่าห่วง เพราะถ้าหนี้ยังสูงไม่หยุด อย่าหวังว่าการใช้จ่ายในประเทศจะเติบโตมากระตุ้นเศรษฐกิจแทนการส่งออกที่ยังหดตัวเข้าขั้นตรีทูตไม่ได้ 
...การยอมรับความจริงแล้วเตรียมการตั้งรับปัญหาที่จะเกิดขึ้น ย่อมดีกว่าการหลอนตัวเองว่าไม่มีอะไรน่าห่วง แล้วไม่ทำอะไรเลย อย่างหลังนั่นเป็นอันตรายมากกว่า
...ใครที่กลัวว่าเงินนอกจะทะลักเข้ามาในประเทศมากเหมือนฮ่องกง อย่าตกใจ ขอให้เปิดดูค่าเงินบาททุกเช้า ถ้าแข็งค่าพรวดพราด ค่อยตื่นตระหนก แต่ถ้ายังเคลื่อนไหวอยู่ 10-30 สตางค์ ก็อย่าตกใจไป